දාන, සීල, භාවනාවන්ට මුල්තැන දෙමින් පිළිවෙතින් පෙළගැසුණ දස දහස් සංඛ්‍යාත වූ බෞද්ධ බැතිමතුන්ගෙන් හා උවසු උවැසියන්ගෙන් අනුරාධපුර ජය ශ්‍රී මහා බෝධි මළුව ඊයේ (17) අලුයම පමණ වන විට පිරී ගියේය.රුවන්වැලි මහා සෑය, මිරිසවැටිය, ථූපාරාමය, අභයගිරිය, ජේතවනාරාමය හා මිහින්තලේ මිස්සක පව්ව ප්‍රධාන අටමස්ථානයේ සෑම වෙහෙර විහාරස්ථානයක් ම බැතිමතුන්ගෙන් පිරී පැවතිණි.2600 වැනි ශ්‍රී සම්බුද්ධත්ව ජයන්තිය මෙවර බෞද්ධ ජනතාව මහ ඉහළින් ම සමරන බව ශ්‍රී මහා බෝධි මළුවට පැමිණ සිටි බැතිමතුන්ගෙන් ම පෙනී යන බව අටමස්ථානාධිපති පල්ලේගම සිරිනිවාස නාහිමිපාණෝ ශ්‍රී මහා බෝධිය අභියස පැවැති ආගමික වතාවත්වලට එක් වෙමින් ප්‍රකාශ කළහ.වෙසක් පුන් පොහෝ දින වසරක් පාසා ශ්‍රී මහා බෝධීන් වහන්සේ උදෙසා සිදු කෙරෙන කිරිපිඬු පූජාව මෙවරත් අනුරාධපුර ශ්‍රී සම්බුද්ධ ජයන්ති විහාරස්ථානයේ සිට සාධු නාද මධ්‍යයේ පෙරහරින් බෝධි මළුව කරා ගමන් ගත්හ.නුගේතැන්නේ පඤ්ඤානන්ද නාහිමිපාණන්ගේ ප්‍රධානත්වයෙන් මේ පූජාව ශ්‍රී මහා බෝධීන් වහන්සේ උදෙසා පූජා කිරීම අටමස්ථානාධිපති නාහිමිපාණන් වහන්සේ සිදුකළහ.මේ අතර උතුරු මැද පළාත් ප්‍රධාන ඇමැති බර්ටි පේ‍්‍රමලාල් දිසානායක මහතාගේ ප්‍රධානත්වයන් සෑම පොහෝ දිනකම බෝධි මළුවේ පැවැත්වෙන ධර්ම දේශනාව ද එහි පැමිණ සිටි සැදැහැවත් කාගේත් සිත් ඇද බැඳ ගන්නට සමත් විය.එමෙන්ම අපේ ගම සංවර්ධන පදනමේ සභාපති ඇමැති දුමින්ද දිසානායක මහතා විසින් පස්වන වරටත් සංවිධානය කර තිබූ සීල, සමාධි, භාවනා වැඩසටහන ඊයේ පෙරවරුවේ මිරිසවැටිය චෛත්‍යරාමාධිපති ඊතලවැටුණුවැවේ ඥානතිලක හිමිපාණන්ගේ ප්‍රධානත්වයෙන් ආරම්භ විය.හිමිදිරි උදෑසන ශ්‍රී මහා බෝධි මළුවෙන් ඇසුණු ගණ්ඨා නාදය මුළු මහමෙව්නාවේම පිරී සිටි බෞද්ධ ජනයාගේ සිත් සතන් සනසාලන්නට සමත් විය.